Predkladacia správa

Nórska strana v roku 1998 prostredníctvom Zastupiteľského úradu SR v Oslo vyjadrila záujem uzavrieť so Slovenskou republikou readmisnú dohodu. Následne slovenská strana vypracovala návrh readmisnej dohody a protokolu na jej vykonávanie podľa vzoru readmisnej dohody Európskej únie, ktoré zaslala nórskej strane. V období od roku 1999 do roku 2003 si 
obidve strany vymenili viacero návrhov korešpondenčnou cestou.
 
V októbri 2003 bolo formou nóty zo dňa 6. októbra 2003 prostredníctvom    Veľvyslanectva NK vo Viedni slovenskej strane doručený návrh readmisnej dohody a zároveň bola deklarovaná pripravenosť nórskej strany na uskutočnenie expertných rokovaní.  Návrh bol posúdený slovenskou stranou a expertné rokovania navrhnuté v termíne január-február 2004.  Prípravou a následným uzavretím tejto dohody a protokolu na jej vykonávanie bude umožnená readmisia vlastných štátnych občanov, readmisia občanov tretích štátov, ako aj ich tranzit do domovského štátu. 

Vo februári 2004 sa v Bratislave uskutočnilo expertné rokovanie, ktorého výsledkom je predložený návrh Dohody medzi vládou Slovenskej republiky a vládou Nórskeho kráľovstva o readmisii osôb. Počas stretnutia ministra vnútra s veľvyslankyňou Nórskeho kráľovstva v októbri 2004 bol nórskou deklarovaný záujem o podpis dohody ešte v roku 2004.

Dohoda vo svojich ustanoveniach upravuje odovzdávanie a prijímanie vlastných štátnych občanov, dokazovanie a preukazovanie ich štátneho občianstva, odovzdávanie a prijímanie niekdajších štátnych občanov zmluvných strán, odovzdávanie a prijímanie cudzincov, dokazovanie vstupu a pobytu cudzincov na území štátu požiadanej zmluvnej strany a ustanovuje podmienky, za ktorých sa uskutočňuje letecký tranzit. Samostatné ustanovenia sú tiež venované premlčaniu readmisnej povinnosti, ochrane osobných údajov, hradeniu nákladov, dodržiavaniu medzinárodných záväzkov vyplývajúcich zmluvným stranám z iných medzinárodných zmlúv, platnosti dohody a jej vypovedaniu. Po nadobudnutí platnosti dohody bude jej vykonávanie zabezpečovať Ministerstvo vnútra.

Návrh dohody zodpovedá odporúčaniam Rady EÚ č. 396Z0919(07) z 30. 11. 1994 a 396Y0919(8) z 24. 7. 1995 pre uzavieranie dvojstranných readmisných dohôd.

Predložený návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.  				       
									
Predložený návrh dohody nemá finančný, ekonomický a environmentálny vplyv a nemá vplyv na zamestnanosť.